

**อย. รณรงค์คนไทยห่างไกล NCDs**

**ชวนเลือกผลิตภัณฑ์ที่มีสัญลักษณ์ทางเลือกสุขภาพเป็นของขวัญปีใหม่**

อย. ลงพื้นที่ห้างแมกซ์แวลู สาขาคอสโมลาซ่า เมืองทองธานี จัดกิจกรรมรณรงค์คนไทยห่างไกล NCDs ชวนประชาชนซื้อผลิตภัณฑ์อาหารที่มีสัญลักษณ์โภชนาการทางเลือกสุขภาพ (Healthier Choice) เป็นของขวัญรับเทศกาลปีใหม่ เพื่อสุขภาพที่ดีของผู้รับ

เมื่อวันที่ 4 ธันวาคม 2567 **นางสาวนฤมล ฉัตรสง่า ผู้เชี่ยวชาญด้านความปลอดภัยของอาหารและการบริโภคอาหาร** ประธานการจัดกิจกรรม “ชวนส่งสุขภาพดี ลด NCDs รับเทศกาลปีใหม่ เลือกผลิตภัณฑ์ที่มีตรา เป็นของขวัญให้คนที่คุณรัก” โดยเปิดเผยว่า สำนักงานคณะกรรมการอาหารและยา (อย.) ขอให้เทศกาลปีใหม่นี้เริ่มต้นด้วยการให้ของขวัญปีใหม่ที่มีประโยชน์ต่อสุขภาพ จึงได้จัดกิจกรรมลงพื้นที่ห้างแมกซ์แวลู สาขาคอสโมลาซ่า เมืองทองธานี เพื่อรณรงค์ให้ประชาชนที่ต้องการซื้อกระเช้าของขวัญในช่วงเทศกาลปีใหม่หันมาให้ความสำคัญกับผลิตภัณฑ์ที่มีสัญลักษณ์โภชนาการทางเลือกสุขภาพ (Healthier Choice) เพราะเป็นผลิตภัณฑ์ที่ผ่านการรับรองแล้วว่ามีคุณค่าทางโภชนาการที่เหมาะสมต่อสุขภาพ เพื่อลดความเสี่ยงของการเกิดโรคไม่ติดต่อเรื้อรัง (NCDs) เช่น โรคอ้วน เบาหวาน ความดันโลหิตสูง โรคหัวใจและหลอดเลือด โดยภาคอุตสาหกรรมมีการปรับสูตรให้มีปริมาณน้ำตาล โซเดียม และไขมันลดลง ตามเกณฑ์ ซึ่งขณะนี้มีผู้ประกอบการห้างสรรพสินค้า ซูเปอร์มาร์เก็ตจำนวนมากให้ความร่วมมือในการจำหน่ายกระเช้าผลิตภัณฑ์ที่มีสัญลักษณ์ทางเลือกสุขภาพดังกล่าว

สำหรับการเลือกซื้อกระเช้าของขวัญ ควรเลือกกระเช้าที่มีลักษณะห่อหุ้มอยู่ในสภาพดีและมีฉลากที่แสดงรายการผลิตภัณฑ์อาหาร รายละเอียดของอาหารที่จัดรวมไว้ ได้แก่ ชื่อหรือประเภทหรือชนิดของอาหาร วันเดือนปีที่หมดอายุหรือควรบริโภคก่อนของอาหารแต่ละรายการที่บรรจุในกระเช้า และเมื่อนำกระเช้าไปมอบให้แก่ผู้รับ ไม่ควรแกะฉลากออก เพื่อให้ผู้รับสามารถตรวจสอบรายการผลิตภัณฑ์อาหารและวันหมดอายุได้ หากจัดกระเช้าด้วยตนเอง ขอแนะนำให้เลือกผลิตภัณฑ์อาหารที่แสดงสัญลักษณ์ทางเลือกสุขภาพ

**Mr. Yoshinori Hirohashi กรรมการผู้จัดการบริษัท อิออน (ไทยแลนด์) จำกัด** เปิดเผยว่า Maxvalu Supermarket และ Maxvalu Tanjai มีความยินดีอย่างยิ่งที่ได้มีส่วนร่วมในการประชาสัมพันธ์กิจกรรม Healthier Choice โดยส่งเสริมให้ลูกค้ามีความรู้ที่เพียงพอในการเลือกซื้ออาหารที่เหมาะสมกับสุขภาพของตนเองและลูกค้าสามารถตัดสินใจซื้อสินค้าได้ง่ายและรวดเร็วขึ้นจากสินค้าที่มีฉลากสัญลักษณ์ Healthier Choice โดย Maxvalu จะเป็นช่องทางการจำหน่ายที่สนับสนุนสินค้าที่มีสัญลักษณ์ Healthier Choice ให้มากขึ้น เพื่อสุขภาพของลูกค้าของเรา

**นางสาวนฤมล ฉัตรสง่า** กล่าวเพิ่มเติมว่า ปัจจุบันมีผลิตภัณฑ์อาหารที่ผ่านการรับรองให้ผู้บริโภคได้เลือกสรรมากถึง 14 กลุ่มอาหาร ได้แก่ อาหารมื้อหลัก เครื่องดื่ม เครื่องปรุงรส ผลิตภัณฑ์นม อาหารกึ่งสำเร็จรูป ขนมขบเคี้ยว ไอศกรีม น้ำมันและไขมัน ขนมปัง อาหารเช้าธัญพืช ผลิตภัณฑ์ขนมอบ ผลิตภัณฑ์อาหารว่าง ผลิตภัณฑ์จากปลาและอาหารทะเล และผลิตภัณฑ์จากเนื้อสัตว์ รวม 3,245 ผลิตภัณฑ์

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 4 ธันวาคม 2567 / แถลงข่าว 5 ปีงบประมาณ พ.ศ. 2568